Številka: 007-382/2018/1

Datum: 14. 5. 2018

**Zadeva: Občinsko odvetništvo - pojasnila**

Spoštovani!

Prejeli smo nekaj vprašanj v zvezi z ureditvijo občinskega odvetništva, nalogami občinskega odvetništva, sistemizacijo delovnega mesta občinskega odvetnika in izbiro vodje občinskega oziroma medobčinskega odvetništva, na katera odgovarjamo v nadaljevanju. V pojasnilih je upoštevan Zakon o spremembah in dopolnitvah Zakona o lokalni samoupravi (Uradni list RS, št. 30/18, ZLS-S) v delu, ki se nanaša na spremembe določb o občinskem pravobranilstvu, po novem občinskem odvetništvu.

# Naloge občinskega odvetništva:

Namen ureditve občinskega odvetništva v 50.c členu Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1 in 30/18, v nadaljevanju: Zakon o lokalni samoupravi) je v tem, da se občini omogoči ustanovitev občinskega odvetništva, medobčinskega odvetništva ali, če se ne odloči za katero od navedenih možnosti, da oblikuje (posamezno) delovno mesto občinskega odvetnika znotraj občinske uprave.

Občinsko odvetništvo zastopa občino pred sodišči in drugimi državnimi organi, po pooblastilu pa tudi druge pravne osebe, ki jih je ustanovila občina. Občinski odvetnik lahko opravlja le tiste naloge, ki so po vsebini podobne ali enake nalogam, ki bi jih opravljal državni odvetnik, odvetnik ali notar.

Pri delitvi dela in nalog med občinskim odvetnikom in ostalimi zaposlenimi je smiselno upoštevati, da naj ostali zaposleni (predvsem pravniki) pripravljajo na primer služnostne, kupoprodajne in investicijske pogodbe, še posebej, če gre za podobna pravna razmerja, skrbijo za pripravo gradiv za občinski svet in vodijo upravne in druge postopke. Občinski odvetnik naj ne bi vodil upravnih postopkov, postopkov oddaje javnih naročil, postopkov podelitve koncesij in podobno (predvsem zaradi njegove kasnejše vloge v primeru vloženih tožb ipd.), lahko pa svetuje pri pripravi in sklepanju pogodb.

Občinski odvetnik lahko opravlja naslednje naloge:

* zastopanje občine v postopkih pred sodišči (priprava in vlaganje tožb, odgovorov na tožbe, pravnih sredstev, drugih vlog, priprava in vlaganje predlogov za izvršbo, prijava terjatev v stečajni postopek, postopek prisilne poravnave, likvidacije, zapuščinski postopek....),
* zastopanje občine pred drugimi državnimi organi (npr. upravno enoto, ministrstvom),
* skrb za izvrševanje pravnomočnih sodnih in upravnih odločb,
* sodelovanje pri sporazumnem reševanju nesoglasij ter sporov, vezanih na pogodbena določila,
* sodelovanje v postopkih doseganja sporazumov s strankami o odškodninah in nadomestilih,
* pravno svetovanje notranjim organizacijskim enotam občinske uprave in po potrebi drugim organom občine,
* vlaganje zemljiškoknjižnih predlogov oziroma izvajanje nalog, ki jih za občine oziroma občinske uprave določa zakon, ki ureja zemljiško knjigo.

V skladu s pravili glede sistemizacije delovnih mest v občinski upravi pa je treba pri opisu nalog delovnega mesta občinskega odvetnika dodati še nalogo »opravlja druge naloge podobne zahtevnosti po odločitvi nadrejenega«.

# Sistemiziranje delovnega mesta občinskega odvetnika:

50.c člen Zakona o lokalni samoupravi določa, da je za občinskega odvetnika lahko imenovan, kdor poleg pogojev, ki jih določa zakon, ki ureja javne uslužbence, izpolnjuje tudi naslednje pogoje:

- da ima v Republiki Sloveniji pridobljen strokovni naslov univerzitetni diplomirani pravnik ali strokovna naslova diplomirani pravnik (UN) in magister prava oziroma je v tujini končal primerljivo izobraževanje s področja prava, ki se dokazuje s tujo listino o izobraževanju in priloženim mnenjem o izobraževanju ali z odločbo o priznavanju izobraževanja za namen zaposlitve ali z odločbo o nostrifikaciji;

- da je opravil pravniški državni izpit in

- ima najmanj tri leta delovnih izkušenj po opravljenem pravniškem državnem izpitu.

Ker Zakon o lokalni samoupravi določa dodatne pogoje za opravljanje nalog občinskega odvetnika, je treba pri sistemiziranju delovnega mesta najprej upoštevati pogoje, kot jih določata Zakon o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF, v nadaljevanju: Zakon o javnih uslužbencih) in Uredba o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. [58/03](http://www.uradni-list.si/1/objava.jsp?sop=2003-01-2931), [81/03](http://www.uradni-list.si/1/objava.jsp?sop=2003-01-3879), [109/03](http://www.uradni-list.si/1/objava.jsp?sop=2003-01-4798), [43/04](http://www.uradni-list.si/1/objava.jsp?sop=2004-01-2001), [58/04 – popr.](http://www.uradni-list.si/1/objava.jsp?sop=2004-21-0082), [138/04](http://www.uradni-list.si/1/objava.jsp?sop=2004-01-5937), [35/05](http://www.uradni-list.si/1/objava.jsp?sop=2005-01-1236), [60/05](http://www.uradni-list.si/1/objava.jsp?sop=2005-01-2653), [72/05](http://www.uradni-list.si/1/objava.jsp?sop=2005-01-3222), [112/05](http://www.uradni-list.si/1/objava.jsp?sop=2005-01-4922), [49/06](http://www.uradni-list.si/1/objava.jsp?sop=2006-01-2093), [140/06](http://www.uradni-list.si/1/objava.jsp?sop=2006-01-6107), [9/07](http://www.uradni-list.si/1/objava.jsp?sop=2007-01-0390), [33/08](http://www.uradni-list.si/1/objava.jsp?sop=2008-01-1276), [66/08](http://www.uradni-list.si/1/objava.jsp?sop=2008-01-2865), [88/08](http://www.uradni-list.si/1/objava.jsp?sop=2008-01-3801), [8/09](http://www.uradni-list.si/1/objava.jsp?sop=2009-01-0210), [63/09](http://www.uradni-list.si/1/objava.jsp?sop=2009-01-2987), [73/09](http://www.uradni-list.si/1/objava.jsp?sop=2009-01-3242), [11/10](http://www.uradni-list.si/1/objava.jsp?sop=2010-01-0450), [42/10](http://www.uradni-list.si/1/objava.jsp?sop=2010-01-2177), [82/10](http://www.uradni-list.si/1/objava.jsp?sop=2010-01-4379), [17/11](http://www.uradni-list.si/1/objava.jsp?sop=2011-01-0759), [14/12](http://www.uradni-list.si/1/objava.jsp?sop=2012-01-0594), [17/12](http://www.uradni-list.si/1/objava.jsp?sop=2012-01-0685), [23/12](http://www.uradni-list.si/1/objava.jsp?sop=2012-01-0909), [98/12](http://www.uradni-list.si/1/objava.jsp?sop=2012-01-3794), [16/13](http://www.uradni-list.si/1/objava.jsp?sop=2013-01-0557), [18/13](http://www.uradni-list.si/1/objava.jsp?sop=2013-01-0655), [36/13](http://www.uradni-list.si/1/objava.jsp?sop=2013-01-1410), [51/13](http://www.uradni-list.si/1/objava.jsp?sop=2013-01-1976), [59/13](http://www.uradni-list.si/1/objava.jsp?sop=2013-01-2362), [14/14](http://www.uradni-list.si/1/objava.jsp?sop=2014-01-0437), [28/14](http://www.uradni-list.si/1/objava.jsp?sop=2014-01-1169), [43/14](http://www.uradni-list.si/1/objava.jsp?sop=2014-01-1799), [76/14](http://www.uradni-list.si/1/objava.jsp?sop=2014-01-3222), [91/14](http://www.uradni-list.si/1/objava.jsp?sop=2014-01-3686), [36/15](http://www.uradni-list.si/1/objava.jsp?sop=2015-01-1511), [57/15](http://www.uradni-list.si/1/objava.jsp?sop=2015-01-2397), [4/16](http://www.uradni-list.si/1/objava.jsp?sop=2016-01-0197), [44/16](http://www.uradni-list.si/1/objava.jsp?sop=2016-01-1971), [58/16](http://www.uradni-list.si/1/objava.jsp?sop=2016-01-2480), [84/16](http://www.uradni-list.si/1/objava.jsp?sop=2016-01-3646), [8/17](http://www.uradni-list.si/1/objava.jsp?sop=2017-01-0363), [40/17](http://www.uradni-list.si/1/objava.jsp?sop=2017-01-2054) in [41/17](http://www.uradni-list.si/1/objava.jsp?sop=2017-01-2134), v nadaljevanju: uredba).

Uredba v devetem odstavku 52. člena določa, da »če področni zakon za posamezna uradniška delovna mesta zahteva določeno stopnjo izobrazbe, se ta stopnja izobrazbe določi tudi kot pogoj za nazive, v katerih se naloge na tem delovnem mestu opravljajo. Posebni pogoji za opravljanje uradniškega delovnega mesta, določeni s področnimi predpisi, se štejejo tudi kot pogoji za nazive, v katerih se opravljajo naloge na teh delovnih mestih.«.

Šesti odstavek 50.c člena Zakona o lokalni samoupravi določa, da se glede položaja, pravic in obveznosti vodje občinskega ali medobčinskega odvetništva in občinskega odvetnika uporabljajo določbe zakona, ki ureja javne uslužbence, če ta zakon ne določa drugače. Zakon o lokalni samoupravi pa glede položaja, pravic in obveznosti za navedene ne določa nič drugače, razen dodatnih pogojev, ki jih mora izpolnjevati oseba, ki lahko opravlja naloge občinskega odvetnika ali naloge vodje občinskega/medobčinskega odvetništva.

Upoštevaje navedeno ima občinski odvetnik status javnega uslužbenca – uradnika, kar pomeni, da je treba sistemizirati uradniško delovno mesto.

Delovno mesto, na katerem se bodo opravljale naloge občinskega odvetništva, je treba sistemizirati v aktu o sistemizaciji delovnih mest, ki ga sprejme župan. Konkretnega delovnega mesta s pogoji za zasedbo in opravljanje nalog ni treba navajati v odloku o organizaciji in delovnem področju občinske uprave oziroma odloku o ustanovitvi organa skupne občinske uprave – medobčinskega odvetništva, saj nenazadnje tudi Zakon o javnih uslužbencih v 21. členu določa, da če poseben zakon ne določa drugače, mora imeti vsak državni organ, uprava lokalne skupnosti in oseba javnega prava akt o sistemizaciji delovnih mest (v nadaljnjem besedilu: sistemizacija), v katerem so v skladu z notranjo organizacijo določena delovna mesta, potrebna za izvajanje nalog. Pri vsakem delovnem mestu se v sistemizaciji določijo najmanj opis nalog in pogoji za zasedbo delovnega mesta.

Konkretno delovno mesto se v aktu o sistemizaciji delovnih mest oblikuje tako, da se najprej navede poimenovanje delovnega mesta in nato doda priponka občinski odvetnik (na primer: podsekretar – občinski odvetnik). Za delovno mesto podsekretar – občinski odvetnik se zahteva 6 let delovnih izkušenj in najmanj 3 leta po opravljenem pravniškem državnem izpitu. To pomeni, da je pogoj najmanj 3 let po opravljenem pravniškem državnem izpitu lahko izpolnjen v okviru 6 let ali tudi kasneje, bistvo je, da oseba izpolnjuje oba predpisana pogoja (6 let delovnih izkušenj in najmanj 3 leta delovnih izkušenj po opravljenem pravniškem državnem izpitu).

# Vodja občinskega oziroma medobčinskega odvetništva:

Vodja občinskega odvetništva oziroma vodja medobčinskega odvetništva je položajno uradniško delovno mesto, vendar ne gre za enega od najvišjih položajev iz drugega odstavka 82. člena Zakona o javnih uslužbencih, saj je v občinskih upravah to samo direktor občinske uprave (tajnik občine).

Pri vodji občinskega odvetništva oziroma vodji medobčinskega odvetništva položaj ni časovno omejen na dobo petih let, niti se ne pridobi z odločbo o imenovanju na položaj. Položaj vodje občinskega odvetništva ali medobčinskega odvetništva se pridobi s sklenitvijo pogodbe o zaposlitvi (nova zaposlitev), ali z aneksom k pogodbi o zaposlitvi oziroma s sklepom o premestitvi (če gre za premestitev).

Postopek v zvezi z zaposlitvijo oziroma premestitvijo na delovno mesto vodje medobčinskega odvetništva izvede občina, ki je kot sedežna občina določena v odloku o ustanovitvi organa skupne občinske uprave – medobčinskega odvetništva (opravlja naloge delodajalca). Ta odlok lahko vsebuje določbe o načinu izbire vodje medobčinskega odvetništva (npr. da mora župan sedežne občine pred odločitvijo o izbiri vodje pridobiti soglasje vseh županov občin soustanoviteljic medobčinskega odvetništva). Določbe navedenega odloka morajo biti v skladu z Zakonom o javnih uslužbencih.

Za vodjo občinskega oziroma medobčinskega odvetništva je lahko izbrana oseba, ki izpolnjuje pogoje za občinskega odvetnika iz 50.c člena Zakona o lokalni samoupravi.

S spoštovanjem,

mag. Igor Kotnik

generalni direktor